Tarybos reglamentas (EB) Nr. 1672/2000
2000 m. liepos 27 d.
iš dalies keičiantis Reglamentą (EB) Nr. 1251/1999, nustatantį paramos sistemą tam tikrų lauko kultūrų, įskaitant pluoštinius linus ir kanapes, augintojams
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 36 ir 37 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
atsižvelgdama į Regionų komiteto nuomonę [4],
kadangi:
(1) Bendra žemės ūkio politika siekiama Sutartyje nurodytų tikslų atsižvelgiant į situaciją rinkoje.
(2) Linų ir kanapių sektorius nuo 1970 m. birželio 29 d. Tarybos reglamento (EEB) Nr. 1308/70 dėl bendro linų ir kanapių rinkos organizavimo [5] įsigaliojimo labai pasikeitė. Be tradicinės ilgo linų pluošto gamybos tekstilės gaminiams ir tradicinio kanapių pluošto naudojimo sričių, linai ir kanapės dabar yra taip pat auginami naujai trumpų pluoštų rinkai. Kadangi tokie trumpi pluoštai gali būti naudojami naujoms medžiagoms, jų gamyba turėtų būti skatinama, kad taip pat būtų skatinamos naujoviškos, ateitį turinčios rinkos.
(3) Reglamentu (EEB) Nr. 1308/70 nustatyta pagalba dėl savo patrauklumo kai kuriose valstybėse narėse padidino grynai spekuliacinę gamybą. Veiksmai, kurių buvo imtasi kovojant su šiuo reiškiniu, dar labiau komplikavo šį sektorių reglamentuojančius teisės aktus ir jie ne visada buvo sėkmingi.
(4) Siekiant išspręsti pluoštinių linų ir kanapių rinkai iškilusias problemas, atitinkamiems augintojams teikiamos pagalbos dydis turėtų būti lygintinas su pagalbos konkuruojančioms lauko kultūroms dydžiu. Tuo tikslu ir siekiant supaprastinti taikomus teisės aktus šios lauko kultūros turėtų būti įtrauktos į Reglamentu (EB) Nr. 1251/1999 [6] nustatytą tam tikrų lauko kultūrų augintojų paramos sistemą. Be to, tais atvejais, kai reikia užtikrinti toliau vykstančią gamybą, 2000 m. liepos 27 d. Tarybos reglamentas (EB) Nr. 1673/2000 dėl bendro pluoštinių linų ir kanapių rinkos organizavimo [7] numato pagalbą linų ir kanapių šiaudelių perdirbimui. Pagalba perdirbimui turėtų padidinti linų ir kanapių šiaudelių pirkimo kainą, ir augintojams jų auginimas turėtų būti pelningesnis.
(5) Siekiant užtikrinti sklandų perėjimą prie grūdams teikiamos paramos lygio ir išspręsti esamas problemas, kylančias dėl skirtingų pagalbos schemų pluoštiniams ir sėmeniniams linams, išmokos už pluoštinius linus ir kanapes turėtų būti tokios pačios kaip ir už linų sėmenis, kurios nuo 2002-2003 prekybos metų turi būti suderintos su išmokomis už grūdus. Papildoma pagalba Suomijoje ir Švedijoje, konkuruojančioms lauko kultūroms numatyta Reglamento (EB) Nr. 1251/1999 4 straipsnyje, yra taip pat taikytina linams ir kanapėms.
(6) Kad būtų atsižvelgta į neseniai įsitvirtinusį linų ir kanapių auginimą, ypač netoli perdirbimo įmonių, teisė naudotis Reglamentu (EB) Nr. 1251/1999 nustatyta schema taip pat turėtų būti suteikta toms vietovėms ir lauko kultūroms.
(7) Siekiant išvengti pavojaus, kad Reglamento (EB) Nr. 1251/1999 tikslai gali būti apeiti, pagalbos pluoštiniams linams ir kanapėms teikimas už hektarą turėtų priklausyti nuo tam tikrų auginimo sąlygų.
(8) Atitinkamos priemonės turėtų būti nustatytos kanapėms, siekiant užtikrinti, kad nelegalūs pasėliai negalėtų būti paslėpti tarp tų, už kuriuos suteikiama teisė gauti išmokas už pasėlių plotą, ir trikdyti bendrą kanapių rinkos organizavimą. Dėl to turi būti nustatyta, kad išmokos už plotą būtų mokamos tik už plotus, užsėtus tokiomis kanapių veislėmis, kurios teikia tam tikras garantijas dėl psichotropinės medžiagos kiekio.
(9) Siekiant, kad kiekiai, už kuriuos pagal Reglamentą (EB) Nr. 1673/2000 galima gauti pagalbą šiaudelių perdirbimui, būtų kontroliuojami, šiaudelių gamyba turi būti siejama su jų auginimo plotu ir augintojams turėtų būti nustatytos pareigos, atitinkančios gamintojų pareigas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1251/1999 šiuo reglamentu yra iš dalies keičiamas taip:
1. 4 straipsnio 2 dalis pakeičiama taip:
"2. 1 dalyje minimu būdu skaičiuojama naudojant vidutinį javų derlingumą. Tačiau jeigu kukurūzai yra atskiriami nuo kitų kultūrų, kukurūzams naudojamas "kukurūzų" derlingumas, o grūdams, aliejinių augalų sėkloms ir linų sėmenims bei pluoštiniams linams ir kanapėms naudojamas "javų, išskyrus kukurūzus" derlingumas."
2. 4 straipsnio 3 dalies pirmoje pastraipoje žodžiai "linų sėmenims" pakeičiami žodžiais "linų sėmenims bei pluoštiniams linams ir kanapėms".
3. 4 straipsnio 4 dalis pakeičiama taip:
"4. Suomijoje ir Švedijoje, į šiaurę nuo 62 lygiagretės bei kai kuriose gretimose vietovėse, kurių klimato sąlygos yra panašios ir ypač apsunkina žemdirbystę, prie išmokos už javų ir aliejinių augalų, linų sėmenų bei pluoštinių linų ir kanapių plotą pridedama papildoma 19 eurų už toną suma, padauginta iš išmokai už plotą naudojamo derlingumo rodiklio."
4. Pridedamas šis straipsnis:
"5a straipsnis
1. Išmokos už pluoštiniais linais ir kanapėmis apsėtą plotą daromos tik priklausomai nuo aplinkybių, tais atvejais, kai yra sudaryta sutartis ar priimtas įsipareigojimas, kaip nurodyta Reglamento (EB) Nr. 1673/2000 2 straipsnio 1 dalyje.
Išmokos už pluoštinėmis kanapėmis apsėtą plotą taip pat mokamos tik tais atvejais, kai auginamos veislės turi ne didesnį kaip 0,2 % tetrahidrokanabinolio kiekį.
2. Valstybės narės nustato tetrahidrokanabinolio kiekio tikrinimo sistemą, apimančią bent 30 % pluoštinių kanapių plotų, dėl kurių pateikiamos paraiškos išmokoms už pasėlių plotą. Tačiau jei valstybė narė įveda išankstinio tokio auginimo patvirtinimo sistemą, mažiausia apimtis yra 20 %."
5. 7 straipsnio pirma pastraipa pakeičiama taip;
"Negalima pateikti paraiškų gauti išmokoms už žemę, kurioje 1991 m. gruodžio 31 d. buvo daugiametė ganykla, kuri buvo apsėta daugiametėmis kultūromis arba apsodinta medžiais, arba buvo naudojama ne žemės ūkio tikslams. Tačiau paraiškos išmokoms už plotus, naudotus pluoštiniams linams ar kanapėms auginti, ir, jei tinkama, už su jais susijusį privalomą atskyrimą gali būti pateikiamos, jei už tą žemę buvo gauta pagalba pagal 1970 m. birželio 29 d. Tarybos reglamentą (EEB) Nr. 1308/70 dėl bendro linų ir kanapių rinkos organizavimo [8], suteikta bent per vienerius prekybos metus nuo 1998-1999 iki 2000-2001."
6. 9 straipsnis iš dalies keičiamas taip:
a) pirmoje pastraipoje po šeštos įtraukos įterpiamos šios įtraukos:
"- pluoštiniams linams ir kanapėms, susijusios su priemonėmis dėl 5a straipsnio 1 dalyje minėtų sutarčių ir įsipareigojimo,
- pluoštinėms kanapėms, susijusios su konkrečiomis kontrolės priemonėmis ir tetrahidrokanabinolio kiekio nustatymo metodais.";
b) antros pastraipos pirma įtrauka pakeičiama taip:
"- arba išmokų teikimą padaryti priklausomą nuo to, ar naudojamos:
i) konkrečios sėklos;
ii) sertifikuotos sėklos kietųjų kviečių bei pluoštinių linų ir kanapių atveju;
iii) tam tikros veislės aliejinių augalų sėklų, kietųjų kviečių, linų sėmenų bei pluoštinių linų ir kanapių atveju,
- arba suteikia valstybėms narėms galimybę teikti išmokas laikantis tokių sąlygų".
7. I priedo IV punktas pakeičiamas taip:
"KN kodas | Aprašymas |
IV.LINAI
ex120400 | Linų sėmenys (Linum usitatissumum L.) |
ex53011000 | Pluoštiniai linai, žaliaviniai arba mirkyti (Linum usitatissimum L.) |
V.KANAPĖS
ex53021000 | Pluoštinės kanapės, žaliavinės arba mirkytos (Cannabis sativa L.)" |
2 straipsnis
Pagal Reglamento (EB) Nr. 1251/1999 3 straipsnio 6 dalies trečią pastraipą valstybės narės ne vėliau kaip iki 2000 m. spalio 1 d. pateikia Komisijai savo regionizavimo planų pataisas, reikalingas duomenims apie pluoštinius linus ir kanapes įtraukti.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2001-2002 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 27 d.